
P R E S U D A 

[bookmark: _Hlk235017362]Visoki prekršajni sud Republike Hrvatske, u vijeću sastavljenom od sutkinja Ivanke Mašić kao  predsjednice vijeća te Anđe Ćorluke i Nade Horvatović kao članica vijeća, uz sudjelovanje više sudske savjetnice Koraljke Polak Medaković kao zapisničarke, u prekršajnom predmetu protiv okrivljene Monice Danicu zbog prekršaja iz članka 11. Zakona o prekršajima protiv javnog reda i mira („Narodne novine“ broj: 5/90., 30/90., 47/90., 29/94., 114/22., 47/23.) odlučujući o žalbi tužitelja Ministarstva unutarnjih poslova, Policijske uprave splitsko-dalmatinske, II. Policijske postaje Split  podnesenoj protiv  presude Općinskog prekršajnog suda u Splitu broj: Pp-5074/2023-3 od 27. svibnja 2023., na sjednici vijeća održanoj 7. listopada 2026.,   

p r e s u d i o   j e

Odbija se kao neosnovana žalba tužitelja Ministarstva unutarnjih poslova, Policijske uprave splitsko-dalmatinske, II. Policijske postaje Split  i pobijana presuda potvrđuje.  

Obrazloženje

1. Prvostupanjskom presudom Općinskog prekršajnog suda u Splitu broj: Pp-5074/2023-3 od 27. svibnja 2023., na temelju članka 161. stavka 6. Prekršajnog zakona okrivljena Monica Danicu je oslobođena od optužbe da bi počinila prekršaj iz članka 11. Zakona o prekršajima protiv javnog reda i mira s obrazloženjem da nakon ispitivanja optužnog prijedloga utvrđeno je da djelo koje se okrivljenici stavlja na teret na način kako je to  navedeno u optužnom prijedlogu nije prekršaj. Istom presudom određeno je da novčani iznos koji je prikupljen u iznosu od 214,05 eura i 22,00 kune koji je oduzet uz potvrdu o privremenom oduzimanju predmeta vraća se tužitelju. 

2. Na temelju članka 140. stavka 2. Prekršajnog zakona troškovi prekršajnog postupka iz članka 152. stavka 3. točke 2. do 4. Prekršajnog zakona određeno je da padaju na teret proračunskih sredstava suda.

3. Protiv te presude tužitelj Ministarstvo unutarnjih poslova, Policijska uprava splitsko-dalmatinska, II. Policijska postaja Split je pravodobno podnio žalbu zbog bitne povrede odredaba prekršajnog postupka povrede odredaba materijalno prekršajnog prava te pogrešno i nepotpuno utvrđenog činjeničnog stanja. Žalitelj ističe da je nedvojbeno da se okrivljenica kontinuirano bavi prosjačenjem jer nema stalnih izvora prihoda dolaskom u Split na početku turističke sezone gdje zbog većeg broja domaćih i stranih gostiju ukazuje se prilika da na taj način priskrbi više novca za svoje potrebe, te da se nisu stekli uvjeti za oslobađanje od optužbe okrivljenice na temelju članka 161. stavka 6. Prekršajnog zakona. Predlažu, budući da je prvostupanjski sud povrijedio odredbe prekršajnog materijalnog prava te slijedom toga povrijedio odredbe prekršajnog postupka i nepotpuno utvrdio činjenično stanje  da se pobijana presuda ukine i predmet dostavi sudu na ponovno suđenje i odluku.

4. Žalba nije osnovana.

5. Rješavajući predmet u granicama navoda žalbe te ispitujući pobijanu presudu po službenoj dužnosti u smislu odredbe članka 202. stavka 1. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18. i 114/22.)  ovaj sud je ispitao jesu li pobijanom presudom počinjene bitne povrede odredaba prekršajnog postupka iz članka 195. stavka 1. točaka 6., 7., 9. i 10. Prekršajnog zakona jesu li povrijeđene odredbe prekršajnog materijalnog prava na štetu okrivljenice i je li u predmetu nastupila zastara prekršajnog progona te pri tome ovaj sud nije utvrdio postojanje gore navedenih povreda na koje pazi po službenoj dužnosti.

6. Nadalje, po ocjeni  ovog suda pravilna je odluka prvostupanjskog suda o oslobađanju od optužbe okrivljenice iz razloga navedenih u prvostupanjskoj presudi.

6.1. Naime, člankom 11. Zakona o prekršajima protiv javnog reda i mira sankcionira se osoba  koja se odaje skitnji ili prosjačenju. Dakle zakonsko obilježje prekršaja iz članka 11. Zakona o prekršajima protiv javnog reda i mira je odavanje prosjačenja, a o odavanju će se raditi ako je time izraženo učestalo ponavljanje, a to nedvojbeno znači da  jednokratnim prosjačenjem okrivljenik ne čini  ovaj prekršaj. Odlučna činjenica, da se radi o odavanju prosjačenju kao  jedan od konstitutivnih elemenata bića ovog prekršaja mora biti  jasno naznačena kako u činjeničnom opisu optužnog prijedloga tako u činjeničnom opisu izreke sudske odluke iz članka 11. Zakona o prekršajima protiv javnog reda i mira.

6.2. Ovo iz razloga je zakonski opis odnosno pravno kvalificiranje prekršaja je  podvođenje odlučnih činjenica sadržanih u činjeničnom opisu pod biće odgovarajućeg prekršaja te stoga sve odlučne činjenice moraju biti navedene isključivo u činjeničnom opisu prekršaja.

6.3. Iz činjeničnog opisa u optužnom prijedlogu ne proizlazi  odavanje odnosno učestalo ponavljanje, kao zakonsko obilježje radnje prekršaja iz članka 11. Zakona o prekršajima protiv javnog reda i mira već je naznačeno da se radilo o samo jednoj radnji naime, da je dana 26. svibnja 2023. u 20,30 sati u Splitu okrivljenica se odala prosjačenju na način da je prilazila prozorima koji su zaustavljani na crvenom  svjetlu te kucala vozačima na prozor prikazujući slike dvoje malodobne djece aludirajući na tešku materijalnu situaciju te time  nastojala izazvati samosažaljenje kod građana u cilju da joj isti daju novac te je tom prilikom prikupila novčana sredstva u iznosu od 214,05 eura i 22,00 kune.  

6.4. Dakle iz konkretnog činjeničnog opisa koji je naveden u optužnom prijedlogu proizlazi da se radi o jednoj radnji slijedom čega  u činjeničnnom opisa prekršaja nedostaje jedan od konstitutivnih elemenata prekršaja koji se okrivljenici stavlja na teret. 
7. Slijedom navedenog kako iz optužnog prijedloga ne proizlaze zakonska obilježja prekršaja iz članka 11. Zakona o prekršajima protiv javnog reda i mira a što je prvostupanjski sud valjano i argumentirano obrazložio trebalo je žalbu tužitelja odbiti kao neosnovanu jer navodi žalbe da su građani dojavljivali o ponašanju okrivljenice i prosjačenju svaki dan nisu od utjecaja na pravilnost i zakonitost prvostupanjske odluke jer sve navedeno treba stajati u optužnom prijedlogu.

8. Zbog navedenih razloga trebalo je žalbu tužitelja odbiti kao neosnovanu i odlučiti kao u izreci.   
 
                                              U Zagrebu 7. listopada 2026.
	                                                                                              

Zapisničarka:
Koraljka Polak Medaković,v.r.
	


	
         
         Predsjednica vijeća:
         Ivanka Mašić, v.r.



Presuda se dostavlja Općinskom prekršajnom sudu u Splitu u 4 ovjerena prijepisa: za spis, okrivljenicu i tužitelja. 

	                                                         Za točnost otpravka - ovlaštena službenica
					             Upraviteljica zajedničke sudske pisarnice: 
                                                                                           Edita Vrkljan

	                                                         
image1.wmf

